Neermoor

Neermoor is in doarp (Ortsteil) yn de gemeente Moormerland yn de lânkring Lier yn East-Fryslân. Yn 2016 hie it doarp 4.748 ynwenners op in oerflak fan 19,21 km². It doarp leit oan e eastlike ouwer fan de Iems en leit 8 km noardlik fan Lier en 17 km súdeastlik fan Emden en leit op in plato fan pleistoseen sân. Yn de midsiuwen wie it in heidefjild. Foar 1973 wie Neermoor in selsstannige gemeente.

 Skiednis 
Neermoor is in dochterdelsetting fan Edana, en waard nei alle gedachten al foar dy syn ûndergong yn de alfde iuw fierder eastlik op de feanrâne fannijs stifte. Neermoor waard foar it earst yn oarkonden om 1400 hinne neamd, en waard as Edenramora oantsjut. Lettere ferwizings wiene: Nymramore (1409), Eramoere (1428), Edramora (1436), Eddermore (1439), Neydermoer (1481), Neddermoer (1494) en Neermohr (1577). De namme is faaks ôflaat fan de memmedelsetting Edana.

Yn de midsiuwen stiene der twa boargen yn Neermoor dy't yn it besit wiene fan de haadlingen Fokko Ukena en syn soan Uko Fokkena. De iene boarch stie oan de hoeke fan de hjoeddeistige Vossbergweg en Burgstraße. De oare stie tusken de Osterstraße en Süderstraße. Fan de twa boargen is lykwols neat mear oer.

Yn 1422 waard bûten de doarpskearn op in heuvel op in âld begraafplak in lytse tsjerke boud, dy't yn 1797 troch in nije herfoarme tsjerke ferfongen waard. De grifformearde tsjerke komt út 1865.

Yn it begjin fan de tweintichste iuw wie Neermoor benammen in lânboudoarp. Der wiene 44 boeren, waans pleatsen oan de hjoeddeistige Norder- en Süderstraße ferspraat stiene. Hja bewurken it lân dat oan de hjoeddeistige Königstraße yn Warsingsfehn grinzge. De Königstraße foarmet de grins tusken Neermoor en Warsingsfehn. Dêrom wennen de bewenners dy't oan de kant fan Neermoor wennen yn Neermoor-Kolonie.

Yn it ramt fan de gemeentlike weryndieling yn Nedersaksen waard Neermoor op 1 jannewaris 1973 part fan de doe foarme gemeente Moormerland.

 Wapen 
It wapen fan de eardere gemeente Neermoor:
 Blazoenearring: "Yn sulver (wyt) in reade boarch mei in iepen poarte, tusken de twa kantielen tuorren, in tredde part fan de muorre bedutsen, yn it blauwe skyld in gouden (giele) wapene, sulveren (wite) liuw mei reade tnge en in omkearde gouden (giele) kroan as halsbân, yn de foarpoaten in gouden (giele) swurd hâldende"
 Motivearring: It troch Ebo Pannenborg ûntwurpen wapen waard op 28 july 1966 goedkard torch de gûverneur yn Auwerk. It liuweskyld is it wapen fan de machtige Eastfryske haadlingefamylje Ukena, dy't twa boargen yn Warsingsfehn hiene; de boarch en twa tuorren symbolisearje dat.

 Ferkear 
Yn it westen is Neermoor te berikken oer de A31 by ôfrit 7 "Neermoor", yn it suden oer de A28 by ôfrit "Leer-Nord".

Neffens de ferwachting sil Neermoor fan april 2026 ôf fannijs in halte oan 'e Iemslânspoarline krije by it eardere stasjon oan 'e spoaroergong Kirchstraße. De Westfalenbaan sil alle oeren stopje op de line RE15 "Emsland-Express" tusken Múnster Hbf en Emden Hbf.

 Keppelings om utens 
 Webstee fan de gemeente Moormerland
 Beskriuwing fan Neermoor yn 'e doarpebeskriuwing fan it Ostfriesische Landschaft

 Literatuer 
 Andreas Hüser: Fockos Wurzeln … Burgen in Neermoor. Yn: De Utmiener. Jahrbuch des Heimatvereins Leer, diel 2, 2017, Schlösser und Burgen in und um Leer, siden 95–104.

Kategory:Moormerland
Kategory:Plak yn Lier (distrikt)
Kategory:Bestjoerlike ienheid opheft yn 1973